Lav et referat af nedenstående tekst:

Tekst:
Det er onsdag 12. maj 2021. I en seng i familiens hjem ligger 53-årige Arne Vinther Midjord-Hansen. Han har været bevidstløs i et døgn. På værelset er hans elskede kone Vanja og deres tre børn samlet ved hans side. De ved, at det er et spørgsmål om tid, før Arnes krop giver op. Arne er terminalpatient med uhelbredelig kræft i leveren, lymferne og lungerne, og derudover er han nyresyg og afhængig af en dialysemaskine til at rense sit blod. Et par dage forinden har Arne valgt at sige stop og koble sig fra den livsnødvendige dialysemaskine for sidste gang. Han kan ikke mere. - Jeg elsker dig, og børnene er her, siger Vanja til Arne dér på værelset. Arne genvinder bevidstheden for allersidste gang og kigger et kort øjeblik på Vanja og børnene. Så lukker han øjnene og forsvinder. - Han vil altid blive savnet I dokumentaren “Vanja og Arne – til døden os skiller”, der blev vist i januar 2022, fulgte TV2 Nord parret i den sidste tid frem mod Arnes død. Se dokumentaren her – artiklen fortsætter under programmet: Det er nu to år siden Arnes død, og savnet til Arne er stadig stort, fortæller en meget berørt Vanja. - Han vil altid være savnet. Det, vi savner mest, er hans lune humor og hans elendige vittigheder, siger hun og griner gennem tårerne. Vanja og Arne nåede at få 27 år sammen. Derhjemme taler de stadig meget om Arne. Den kærlige ægtefælle. Den omsorgsfulde far. Arne mangler I dokumentaren så man Arne give sin mellemste datter Stephanie studenterhue på. En begivenhed, der blev fremrykket, fordi Arne aftenen forinden havde truffet beslutningen om at stoppe dialysen. Siden Arnes død har hans ældste datter Sascha fået sin kandidat i matematik, og sønnen Jonathan er blevet student og har fået kørekort. - Det var mærkeligt at sidde i bilen med min søn på hans første køretur. Der skulle Arne jo have været med, siger Vanja Vinther Midjord-Hansen og bliver rørt igen. Tanken om at børnene mangler deres far gør ondt – især ved store begivenheder. - Jeg mistede min mand, og de mistede en fremtid med en far. Deres far kommer ikke til at følge dem op ad kirkegulvet. Deres børn vil aldrig lære deres bedstefar at kende, siger Vanja. Alle tre børn er nu fløjet fra reden, og Vanja er alene i hjemmet. Hun synes, at det er en underlig følelse. Spreder asken til sommer Ligesom 2021 var et hårdt år på grund af Arnes død, blev 2022 også barskt for Vanja. Her døde Arnes far, Vanjas storebror og Vanjas moster nemlig, og de mange begravelser var svære at komme igennem. Egentlig var planen at sprede Arnes aske i havet ud for Hirtshals i sommeren 2022, men familien følte sig ikke klar på grund af de mange dødsfald og begravelser. Nu regner Vanja med, at Arnes aske skal spredes til sommer, og hun er begyndt at se frem til det. Indtil da står asken forsvarligt opbevaret. - Det skal være en god dag, hvor vi mindes Arne. Meningen er, at vi alle skal have adgang til ham, uanset hvor vi er i verden. Så kan vi se solopgangen og drikke en kop kaffe med ham, siger hun. Vil sætte fokus på tabu Selvom der har været meget sorg forbundet med Arnes sygdom og død, har Vanja også fundet en kampgejst. Hun vil gerne sætte fokus på et tabu – nemlig intimiteten i parforholdet, når den ene er alvorligt syg, og mulighederne og forudsætningerne for et godt samliv ikke længere er der på samme måde som før. Derfor vil hun tage en sexologuddannelse med henblik på at hjælpe pårørende. - Jeg savnede fokus på de pårørende under Arnes sygdom. Der er ikke særlig mange forummer, der berører det, og det er meget tabubelagt, siger hun og fortsætter: - Den del var rigtig, rigtig svær. Der var så mange smukke og naturlige ting i det, vi havde sammen, og den del var ikke længere naturlig, siger hun. Is til morgenmad Vanja og Arne troede, at de havde hele livet foran sig. At de nok skulle nå at opleve alle de ting, de gerne ville. Men årene gik, de arbejdede og fik børn, og pludselig var Arnes liv slut. Den vigtigste læring, Vanja har taget med sig, er, at man skal nyde livet, mens man kan. Et emne, som parret snakkede meget om: Det er derfor, Vanja og børnene i dag spiser desserten først, når de går ombord i en buffet. Der er derfor, Vanja tog til Færøerne kort efter hun mistede Arne. Det er derfor, Vanja på sin første fødselsdag efter Arnes død kørte på Bones med børnene og spiste is til morgenmad. - Man skal ikke vente. Gør det, du gerne vil, mens du kan, og lad være med at hænge dig for meget i småting, siger Vanja. Vanja efter Arne Vanja og Arne blev gift få måneder inden Arnes død, og en af de ting, som Vanja glæder sig til, er at indløse bryllupsgaven fra parrets børn: en tur i luftballon. Selvom deres tre børn har højdeskræk, har de alle sagt ja til at tage med, nu hvor Arne ikke kan. Vanja glæder sig til oplevelsen. - Jeg har stadig turen til gode, og den skal vi have gennemført, siger Vanja. Livet går lige så stille videre. Når Vanja ser tilbage i dag, to år efter Arnes død, er hun glad for, at de delte deres historie i dokumentaren, selvom det var svært. - Jeg er stolt over, at vi gjorde det. Kærlighed er mange ting, og det blev til noget meget større, siger hun. Læs fortællingen om Vanja og Arne, der blev en af årets mest læste artikler i 2022, lige her:

Referat:
Når Vanja og børnene spiser ude, begynder de med desserten. De har lært, at de skal nyde de gode ting i livet, mens de kan.